Venner av ekteparet Hagen i sjokk: – Håper på en lykkelig slutt
Rundt et bord på en kafe på Metro Senter i Lørenskog sitter flere av ekteparets aller nærmeste venner. Spørsmålene er mange, men svarene er få. Nyheten om at Anne-Elisabeth Falkevik Hagen (68) har vært forsvunnet i ti uker preger samtalen – og ikke skøyter og rundetider, som normalt. – Vi er i sjokk, og vi møtes nå for å snakke sammen om hva vi skal gjøre videre overfor Tom og familien. Det er en vanskelig situasjon, sier Tom Erik Nilsen til VG. Nilsen har kjent milliardæren Tom Hagen siden 1984, da jobb og interesse for sport gjorde at veiene deres krysset. – Men vi har ikke hørt noe om denne saken. Vi har ikke visst noe, sier Nilsen. Har du tips i saken? Ta kontakt med VGs journalister på e-post her eller på kryptert melding via Signal eller WhatsApp til +4790697744. I forkant av Lillehammer-OL, var Hagen sponsor for skøyteløperen og Lørenskog-gutten Johann Olav Koss, som endte opp med å vinne tre gullmedaljer under lekene på Lillehammer. Hagen var i en periode formann i Koss’ eksklusive skøyteklubb, «Skøyteklubben 94», som ble etablert nettopp med tanke på Lillehammer-OL. Han er fremdeles styreleder i «Sk94», som er registrert som et idrettslag.I vennegjengen kalles Anne-Elisabeth for «Lisbeth». De beskriver henne som en kjempehyggelig dame. – Hun er god på alle måter. Helt fantastisk, stille og behagelig. Hun skiller seg ikke ut blant andre på kjøpesenteret. Det gjør ikke han heller, sier Nilsen. Tidligere Lørenskog-ordfører Åge Tovan nikker samstemt. – Tom og familien står i en voldsom situasjon. Det er et lokalsamfunn i sjokktilstand. Alle kjente til Tom. Det er helt ekstremt, sier Tovan til VG. – Den tilstanden gjelder hele skøytegjengen også, legger Nilsen til.Vennene beskriver 68 år gamle Tom Hagen som et veldig hyggelig menneske, men som holdt lav profil i media. – Tom er en kjempegutt. Han er tvers igjennom ærlig og en fin kar som er glødende opptatt av skøyter. Det er vi også, sier Nilsen. – Han stikker seg aldri ut. Han passer ikke inn på den røde løperen, sier eks-ordfører Tovan. – Nei, det er ikke et sted for ham, fortsetter Nilsen. Vennene forteller at Hagen selv var en habil skøyteløper og at han i fjor gikk 10.000 meter en gang i uken på Valle Hovin. – Han er glad i sport og lite interessert i å prate om penger. Han er samfunnsorientert og engasjert i lokalsamfunnet, sier Tovan. – Ja, han er gjennomført interessert og har mange gode meninger om skøytesporten, supplerer Nilsen. Vennene beskriver ekteskapet mellom Tom og Anne-Elisabeth som normalt. – Man ser mange folk som kidnappes på film, men man kan ikke se for seg at det skjer i virkeligheten, med folk man kjenner, i Lørenskog, sier Tovan. Ifølge VGs opplysninger, har de antatte kidnapperne rettet et krav til familien på ni millioner euro i form av kryptovaluta. Kravet tilsvarte 85,9 millioner norske kroner på tidspunktet det ble fremsatt. – Hva slags teknisk kunnskap har Hagen om kryptovaluta? – Det er heller labert, som oss, tror jeg. Men jeg vet ikke om han har drevet med kryptovaluta, svarer Nilsen.Vennene tør ikke å si noe om saken, som de kun kjenner gjennom media. – Jeg tenker kun på familien. Hvor er hun? Jeg tenker på Tom, barna og barnabarna – og situasjonen de står i, sier Tom Erik Nilsen. Den tidligere fylkesordføreren Ragnar Kristoffersen og Thorvald Aaland kommer og setter seg rundt bordet. De er begge rystet om nyheten om den antatte kidnappingssaken. – Jeg fikk vite i november at det hadde skjedd noe, men at jeg måtte holde tett, sier Kristoffersen, som ikke ønsker å si noe mer til VG. – Jeg håper at det ikke skjer noe med «Lisbeth». Politiet er dyktige og vi får tro at de gjøre det riktige. Det er vanskelig å si. Vi håper på en lykkelig slutt, sier Nilsen.
Nære venner av ekteparet Tom og Anne-Elisabeth Hagen forstår ikke at historier de kun ser på film nå kan ha rammet personer de har kjent i over 40 år.